કાળા-ધોળા નાણાંનું મોટા શહેરોમાં જમીન-મકાનમાં રોકાણનો બોલતો પૂરાવો રાજકોટ,તા.22.ડીસેમ્બર રાજકોટમાં, ખાસ કરીને રહેણાંક ઝોન બનેલા વેસ્ટઝોનમાં એક તરફ આમ નાગરિકોને ઘરનું ઘર આપવામાં મનપા સરકારની ઘોર ઉદાસીનતા રહી છે ત્યારે બીજી તરફ આજે ખુદ મનપા સૂત્રોએ જણાવ્યા મૂજબ ૨૩ હજાર મિલ્કતો જેમાં મુખ્યત્વે રહેણાંક મકાનો, ફ્લેટ્સ છે તે એવા મળ્યા છે જે રહેવા માટે નહીં પણ માત્ર નાણાં એકના અનેકગણા કરવા રોકાણ કરવા માટે રાખી મુકાયા છે. મનપા દ્વારા કાર્પેટ એરિયા મૂજબ તમામ મિલ્કતોની આકારણી કરાવાતા ૪.૪૮ લાખ મિલ્કતો નોંધાઈ છે અને ૬૫ હજાર મિલ્કતો પહેલીવાર ચોપડે ચડી છે. આ માપણી દરમિયાન ૨૩ હજાર મિલ્કતો એવી મળી છે કે જ્યાં સતત તાળા લટકતા રહ્યા છે અને ત્યાં કોઈ રહેતું નહીં હોવાનું જણાવાયું હતું. બીનનિવાસી ભારતીયો કે ગુજરાતીઓ ઉપરાંત ઝડપથી કરોડોપતિ થયેલાઓ પણ આવી મિલ્કતો ખરીદીને રાખી દેતા હોય છે. મ્યુનિ.સૂત્રોએ જણાવ્યું કે શહેરમાં પ્લાન પાસ હોય કે પ્લાન વગરની હોય પણ દરેક મિલ્કતો પર હાઉસટેક્સ વસુલવાને પાત્ર હોઈ આવી તમામ મિલ્કતોની અમે આજુબાજુના મકાનો પરથી અને અન્ય માપદંડોથી માપણી કરીને ટેક્સબ્રાન્ચના ચોપડે ચડાવી છે જે દરેકને અન્ય મિલ્કતોની જેમ બિલ મોકલાશે. શહેરમાં મોટાભાગના ભાજપના અને કોંગ્રેસના નેતાઓ, મનપાના અધિકારીઓ બિલ્ડરો સહિતના માલેતુજારો ધીકતા ધંધા વગર જ અનેક મિલ્કતો અને જમીનો એકના ડબલ નહીં પણ અનેકગણા કરવા લઈ લે છે. માથાભારે શખ્સો વ્યાજખોરીમાં ફસાવીને આમ નાગરિકની મિલ્કત પચાવી અન્ય નામે કબજો જમાવી દે છે. તો બેનંબરી કે ભ્રષ્ટાચારથી આવેલા નાણાં પાંચસો-હજાર કે હવે બે હજારની નોટના થપ્પા કરીને ઘરમાં નથી રખાતા પણ મોટાભાગે આવી મિલ્કતોમાં રોકાય છે. અનેક ધંધાર્થીઓ,વ્યવસાયીઓ આવી મિલ્કતોમાં નાણાં રોકીને પછી તેને ભાડે આપી દે છે, યુનિ.રોડ,કાલાવાડ રોડ પર આવા ઘરો ગર્લ્સ કે બોયઝ હોસ્ટેલ કે દુકાનો શરુ થાય છે તો વિદ્યાનગર મેઈનરોડ જેવા સ્થળે સાંકડો રોડ, પાર્કિંગની જગ્યા ન હોય અને બહારથી ડુપ્લેક્સ મકાન દેખાય ત્યાં હોસ્પિટલ શરુ થઈ જાય છે. આ બધ્ધુ મનપાની મીઠીનજર હેઠળ ચાલતું રહે છે. વડાપ્રધાન નરેન્દ્ર મોદીએ તા.૮-૧૧-૧૬ના નોટબંધી જાહેર કર્યા પછી ગોવામાં લાગણીશીલ અને ચોટદાર ભાષણ કરીને બેનંબરી મિલ્કતો પર પ્રહાર કર્યા હતા અને આ અંગે તેઓ નોટબંધીથી અટકવાના નથી, અન્ય કડક પગલા લેવાશે તેવા સંકેત પણ આપ્યા હતા પણ આવા પગલા હજુ સુધી લેવાયા નથી. આ મિલ્કતોમાં કોણે કેટલી મિલ્કત બાકાયદા પોતાના નામે ચડાવી છે અને તે પોતાની છે તેવું જાહેર કર્યું છે અને કોણે બીજાના નામે રાખી છે તે પણ સવાલ છે.